作者:皎然
標題:苕溪草堂自大曆三年夏新營洎秋及春…四十三韻
內容:萬慮皆可遺，愛山情不易。自從東溪住，始與人群隔。應物非宿心，遺身是吾策。先民崆峒子，淪景事金液。綺裡猶近名，於陵未泯跡。吾師逆流教，禪隱殊古昔。洗足臨潺湲，銷聲寄松柏。緗荷採堪服，柔草持可席。道心制野猿，法語授幽客。境淨永珍真，寄目皆有益。原上無情花，山中聽經石。竹生自蕭散，雲性常潔白。卻見羈世人，遠高摩霄翮。達賢觀此意，煩想遂冰櫱。伊予戰苦勝，覽境情不溺。智以動念昏，功由無心積。形骸爾何有，生死誰所戚。為與勝悟冥，不憂頹齡迫。春風自駘蕩，禪地常闃寂。擲劄成柳枝，溉瓶養泉脈。道人知止足，盥漱聊自適。學外見古賢，頗令我心惕。眇綿雲官世，夢幻羽陵籍。鬼籙徒相矜，九原誰家宅。俗情封淺近，至理昧堯蹠。蹈善嗟沈冥，履仁傷堙厄。匠心聖亦尤，攻異天見責。試以慧眼觀，斯言諒可覿。外事非吾道，忘緣倦所曆。中宵廢耳目，形靜神不役。色天夜清迥，花漏時滴瀝。東風吹杉梧，幽月到石壁。此中一悟心，可與千載敵。故交徒好我，筐中無咫尺。潘生入空門，祖師傳秘賾。湯子自天德，精詣功不僻。放世與成名，兩圖在所擇。吾高鴟夷子，身退無瑕摘。吾嘉魯仲連，功成棄珪璧。二賢兼彼才，晚節何感激。不然作山計，改服我下澤。君隳元亮冠，我脫潛師屐。倚臥高松根，共逃金閨籍。